SAMART – SAMTEL กอดคอกันวิ่ง รับเป้ารายได้รวมปีนี้แตะ 2 หมื่นลบ.
SAMART - SAMTEL กอดคอกันวิ่ง รับเป้ารายได้รวมปีนี้แตะ2 หมื่นลบ.
23 ม.ค. 2560

ผู้สื่อข่าวรายงานว่า ราคาหุ้นบริษัท สามารถคอร์ปอเรชั่น จำกัด (มหาชน) หรือ SAMART ณ เวลา 11.44 น. ราคาอยู่ที่ 14.80 บาท บวก 1 บาท หรือ 7.25% สูงสุดที่ 14.80 บาท ต่ำสุดที่ 14 บาท มูลค่าซื้อขายที่ 166.32 ล้านบาท
ขณะเดียวกันราคาหุ้นบริษัท สามารถเทลคอม จำกัด (มหาชน) หรือ SAMTEL ราคาอยู่ที่ 11.40 บาท บวก 0.60 บาท หรือ 5.56% สูงสุดที่ 11.50 บาท ต่ำสุดที่ 10.70 บาท มูลค่าซื้อขายที่ 10.65 ล้านบาท ขณะที่ดัชนีตลาดหุ้นไทยโดยรวมบวก 0.28%
ด้าน นายวัฒน์ชัย วิไลลักษณ์ กรรมการผู้จัดการใหญ่ SAMART เปิดเผยว่า บริษัทกำหนด Year Theme หรือจุดมุ่งเน้นในปีนี้ คือ “SAMART 4.0 Transformation to success and Beyond” โดยตั้งเป้ารายได้รวมปีนี้เติบโตจากปีก่อนมาที่ 20,000 ล้านบาท แบ่งเป็นรายได้จาก SAMTEL จำนวน 9,000 ล้านบาท ,บริษัท สามารถ ไอ-โมบาย จำกัด (มหาชน) หรือ SIM จำนวน  4,500 ล้านบาท ,สายธุรกิจ Related Business จำนวน 2,300 ล้านบาท  และสายธุรกิจ U-trans จำนวน 4,200 ล้านบาท
ทั้งนี้ การดำเนินงานของ SAMTEL ซึ่งเป็นผู้นำสาย ICT Solutions ปัจจุบันมีงานในมือ (Backlog) แล้วมูลค่ากว่า 9,000 ล้านบาท แบ่งเป็นรายได้ประจำ 87% และงานเทิร์นคีย์ 13% โดยล่าสุดได้งานโครงการสัญญาเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลัก กับการไฟฟ้าส่วนภูมิภาค (กฟภ.)  มูลค่า 2,639 ล้านบาท และจากนโยบายส่งเสริมให้เกิดเศรษฐกิจดิจิตอลของภาครัฐ ประกอบกับโครงการขนาดใหญ่ที่มีการเลื่อนประมูลมาในปีนี้ ก็จะเป็นปัจจัยบวกที่ส่งผลต่อการเติบโตของธุรกิจไอซีทีอย่างชัดเจน
ขณะที่ยังมองโอกาสในการเข้าร่วมประมูลโครงการมูลค่ารวมกันกว่า 15,000 ล้านบาท คาดว่าจะสามารถเพิ่มมูลค่างานในมือ ได้มากถึง 10,000 ล้านบาท ในปี 60 อีกทั้งยังตั้งเป้าในการขยายฐานรายได้ประจำจากงานบริการในรูปแบบ Outsource Services มากขึ้น
ส่วนเป้ารายได้อีก 1,000 ล้านบาท ของสายธุรกิจนี้ จะมาจาก วิชั่นแอนด์ ซีเคียวริตี้ ซิสเต็ม ผู้เชี่ยวชาญด้านธุรกิจกล้องวงจรปิด จำนวน 500 ล้านบาท และสามารถวิศวกรรม จำนวน 500 ล้านบาท จากได้รับอานิสงส์จากการที่สำนักงาน คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะมีการแจกคูปองทีวีดิจิตอล รอบใหม่จำนวน 5 ล้านใบ และสามารถวิศวกรรม ยังมีบทบาท จากการเข้าไปเป็นส่วนหนึ่งของการขยายโครงข่ายของค่ายมือถือ
อนึ่ง SAMTEL เป็นบริษัทลูกของ SAMART 